ธปท.เผยยอดหนี้ต่างประเทศเพิ่ม 6หมื่นล.
ธปท.เผยยอดหนี้ต่างประเทศคงค้างเดือนธ.ค.ปีที่แล้วมี 9.65 หมื่นล้านเหรียญสหรัฐ เพิ่มขึ้น 2,000 ล้านเหรียญสหรัฐ
28 ก.พ. 2554

ธปท.เผยยอดหนี้ต่างประเทศคงค้างเดือนธ.ค.ปีที่แล้วมี 9.65 หมื่นล้านเหรียญสหรัฐ เพิ่มขึ้น 2,000 ล้านเหรียญสหรัฐ 
ธนาคารแห่งประเทศไทย(ธปท.) รายงานยอดหนี้ต่างประเทศคงค้างล่าสุด ณ สิ้นเดือนธ.ค.ปีที่ผ่านมาพบว่า มียอดคงค้าง 9.65 หมื่นล้านเหรียญสหรัฐ หรือประมาณ 2.9 ล้านล้านบาท เพิ่มขึ้น 2,000 ล้านเหรียญสหรัฐ หรือประมาณ 6 หมื่นล้านบาท จากเดือนก่อนหน้าที่ระดับ 9.45 หมื่นล้านเหรียญสหรัฐ หรือประมาณ 2.84 ล้านล้านบาท ซึ่งเป็นหนี้จากการที่นักลงทุนต่างชาติเข้ามาซื้อพันธบัตร ธปท.ในตลาดรอง และผลจากการตีมูลค่าหนี้ เนื่องจากเงินเหรียญสหรัฐอ่อนค่าลงเมื่อเทียบกับสกุลอื่น เช่น เงินเยน ยูโร และบาท โดยสัดส่วนหนี้ดังกล่าวแบ่งเป็นหนี้ระยะสั้น 49.2% ซึ่งส่วนใหญ่เป็นหนี้สินเชื่อการค้าและเงินกู้ของธนาคารพาณิชย์กว่า นอกนั้นเป็นสัดส่วนหนี้ระยะยาว
ทั้งนี้ ยอดหนี้ภาครัฐบาลและธปท.มียอดคงค้าง 7,800ล้านเหรียญสหรัฐ หรือประมาณ 2.34 แสนล้านบาท และ 4,900 ล้านเหรียญสหรัฐหรือประมาณ 1.47 แสนล้านบาท ตามลำดับ หนี้ภาคธนาคารมียอดคงค้าง 2.05 หมื่นล้านเหรียญสหรัฐ หรือประมาณ 6.15 แสนล้านบาท หนี้ภาครัฐวิสาหกิจมียอดคงค้าง 1.03 หมื่นล้านเหรียญสหรัฐ หรือประมาณ 3.09 แสนล้านบาท ภาคธุรกิจที่ไม่ใช่ธนาคารพาณิชย์มียอดคงค้าง 5.30หมื่นล้านเหรียญสหรัฐ หรือประมาณ 1.59 ล้านล้านบาท และหนี้ภาคอื่นๆ 6.33 หมื่นล้านเหรียญสหรัฐ หรือประมาณ 1.89 ล้านล้านบาท 
สำหรับเงินสำรองระหว่างประเทศ ณ สิ้นเดือนม.ค.ปีนี้อยู่ที่ 1.74 แสนล้านเหรียญสหรัฐ หรือประมาณ 5.2 ล้านล้านบาท เพิ่มขึ้น จากเดือนก่อนหน้า 1,900 ล้านเหรียญสหรัฐ หรือประมาณ 5.7 หมื่นล้านบาท ขณะที่ยอดคงค้างการซื้อเงินตราต่างประเทศล่วงหน้าสุทธิของธปท.อยู่ที่ 1.93 หมื่นล้านเหรียญสหรัฐ ลดลงจากเดือนก่อนหน้า 300 ล้านเหรียญสหรัฐ